鹦鹉猫儿篇
唐·阎朝隐

霹雳引，丰隆鸣，猛兽噫气蛇吼声。鹦鹉鸟，同资造化兮殊粹精。鹔鹴毛，翡翠翼。鹓雏延颈，鹍鸡弄色。鹦鹉鸟，同禀阴阳兮异埏埴。彼何为兮，隐隐振振。此何为兮，绿衣翠襟。彼何为兮，窘窘蠢蠢。此何为兮，好貌好音。彷彷兮徉徉，似妖姬躧步兮动罗裳。趋趋兮跄跄，若处子回眸兮登玉堂。爰有兽也，安其忍，觜其胁，距其胸，与之放旷浪浪兮，从从容容。钩爪锯牙也，宵行昼伏无以当，遇之兮忘味。抟击腾掷也，朝飞暮噪无以拒，逢之兮屏气。由是言之，贪残薄则智慧作，贪残临之兮不复攫。由是言之，智慧周则贪残囚，智慧犯之兮不复忧。菲形陋质虽贱微，皇王顾遇长光辉。离宫别馆临朝市，妙舞繁弦杂宫徵。嘉喜堂前景福内，合欢殿上明光里。云母屏风文彩合，流苏斗帐香烟起。承恩宴盼接宴喜，高视七头金骆驼。平怀五尺铜狮子，国有君兮国有臣。君为主兮臣为宾，朝有贤兮朝有德。贤为君兮德为饰，千年万岁兮心转忆。